कुलदीप यादव और युजवेंद्र चहल ने इंदौर में खेले गए टी20 मैच का जिक्र किया। श्रीलंका के खिलाफ दिसंबर में खेले गए इस मैच में भारत ने 260 रन बनाए थे और जवाब में श्रीलंका के बल्लेबाज भी ताबड़तोड़ बल्लेबाजी कर रहे थे। कुलदीप और चहल दोनों की जमकर धुनाई हो रही थी। विकेट के पीछे से धौनी बार-बार दोनों से कह रहे थे- 'थोड़ा और दूर...' कुलदीप को जब लगातार चौके-छक्के पड़े तो उन्होंने धौनी की तरफ देखा। इस किस्से के बारे में बात करते हुए कुलदीप ने बताया, 'माही भाई मेरे पास आए और कहा कवर्स हटाकर कवर्स डीप कर लो और प्वॉइंट ऊपर रख लो। मैंने कहा नहीं माही भाई ठीक है, तो वो गुस्से में बोले- मैं पागल हूं यहां पर 300 वनडे खेला हूं।' माही की डांट के बाद कुलदीप ने इस मैच में तीन विकेट झटके, जबकि चहल ने चार।